b'\n_START_ARTICLE_\nKantatie 77\n_START_SECTION_\nHistoriaa\n_START_PARAGRAPH_\nVuoden 1938 tienumerointij\xc3\xa4rjestelm\xc3\xa4ss\xc3\xa4 kantatie 77 oli Oulun ja Kajaanin v\xc3\xa4linen tie, joka aluksi kulki Oulujoen etel\xc3\xa4puolta. 1950-luvulla kantatie siirrettiin joen pohjoispuolelle. Kun joen etel\xc3\xa4puolisen tien kunnostus valmistui 1970-luvulla, nimettiin se valtatieksi 22 ja tienumero 77 poistui k\xc3\xa4yt\xc3\xb6st\xc3\xa4. Joen pohjoispuolella kulkenut entinen kantatie 77 muutettiin ensin maantieksi 830 ja my\xc3\xb6hemmin 1990-luvulla yhdystieksi 8300._NEWLINE_Siilinj\xc3\xa4rven ja Viitasaaren v\xc3\xa4linen tie valmistui 1970-luvun puoliv\xc3\xa4liss\xc3\xa4, ja tie numeroitiin alun perin maantieksi 557. Viitasaaren ja Kyyj\xc3\xa4rven v\xc3\xa4lill\xc3\xa4 tie valmistui lopullisesti vuonna 1986, jolloin koko osuus nimettiin kantatieksi 77.\n_START_SECTION_\nTiehankkeita\n_START_PARAGRAPH_\nKantatie 77 on ollut etenkin Taimoniemen ja Keiteleen v\xc3\xa4lisell\xc3\xa4 22 kilometrin mittaisella osuudella liikennem\xc3\xa4\xc3\xa4riins\xc3\xa4 ja tieluokkaansa n\xc3\xa4hden liian kapea, mutkainen, m\xc3\xa4kinen ja huonokuntoinen. Ohitusmahdollisuuksia on ollut v\xc3\xa4h\xc3\xa4n, valaistus on ollut niukkaa ja osuudella on ollut paljon vaarallisia risteyksi\xc3\xa4. Kes\xc3\xa4ll\xc3\xa4 2015 k\xc3\xa4ynnistyiv\xc3\xa4t tien parannusty\xc3\xb6t, jossa levennet\xc3\xa4\xc3\xa4n tiet\xc3\xa4 ja pientareita, tasataan m\xc3\xa4ki\xc3\xa4, oikaistaan kaarteita ja parannetaan liittymi\xc3\xa4. Hankkeen on m\xc3\xa4\xc3\xa4r\xc3\xa4 valmistua kes\xc3\xa4ll\xc3\xa4 2017._NEWLINE_Monet Keski-Suomen ja Savon kunnat ovat esitt\xc3\xa4neet tien muuttamista valtatieksi. Asia on mainittu my\xc3\xb6s ainakin Keski-Suomen ja Yl\xc3\xa4-Savon maakuntakaavoissa. Pidemm\xc3\xa4n aikav\xc3\xa4lin suunnitelmissa on valtatien 16 numeroinnin jatkaminen Kyyj\xc3\xa4rvelt\xc3\xa4 Kuhmoon, jolloin kantatienumero 77 poistuisi jo toisen kerran k\xc3\xa4yt\xc3\xb6st\xc3\xa4.\n_START_SECTION_\nJoukkoliikenne\n_START_PARAGRAPH_\nKantatiell\xc3\xa4 77 kulkee kohtalaisesti vuoroja. Pikavuoro Vaasasta Joensuuhun kulkee tien kautta kerran p\xc3\xa4iv\xc3\xa4ss\xc3\xa4 molempiin suuntiin. Pielavesi\xe2\x80\x93Kuopio\xe2\x80\x93Pielavesi-v\xc3\xa4lill\xc3\xa4 kulkee arkip\xc3\xa4ivin\xc3\xa4 noin kymmenen vuoroa. Lis\xc3\xa4ksi on muutamia koululaisvuoroja.'